RESOLUCIÓN do 18 de outubro de 2010, da Secretaría Xeral para o Deporte, pola que se establecen as bases reguladoras para a concesión de subvencións, en réxime de concorrencia non competitiva, a clubs deportivos e agrupacións deportivas escolares de Galicia, para o desenvolvemento de actividades deportivas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/10/2010

O Estatuto de autonomía de Galicia, aprobado pola Lei orgánica 1/1981, do 6 de abril, recolle no seu artigo 27.22º a competencia da Comunidade Autónoma de Galicia en materia da promoción do deporte en réxime de exclusividade. En virtude desta competencia, a Lei 11/1997, do 22 de agosto, xeral do deporte de Galicia, establece que a Administración autonómica promoverá o deporte de competición, así como tamén a competencia desta para a concesión de subvencións ás asociacións deportivas de Galicia (artigos 3.4º e 11 letra c), respectivamente).
Pola súa banda, o Decreto 325/2009, do 18 de xuño, polo que se fixa a estrutura orgánica dos órganos superiores dependentes da Presidencia da Xunta de Galicia, atribúelle á Secretaría Xeral para o Deporte as competencias da comunidade autónoma en materia de deportes.
En virtude das atribucións conferidas, a Secretaría Xeral para o Deporte, por medio desta resolución, vén concretar a competencia legal antes apuntada da concesión de subvencións económicas ás entidades deportivas de Galicia para o desenvolvemento das súas actividades, coadxuvando así á súa consolidación no obxectivo xeral de garantir o desenvolvemento das actividades en que participan ou que promovan.
A universalización da práctica deportiva ten un papel transcendental na sociedade, actuando de maneira transversal a moitos aspectos sociais de gran relevancia para a mellora da calidade de vida dos cidadáns. Por esta razón é necesario apoiar as actividades e a participación dos clubs de Galicia en ligas ou campionatos oficiais de ámbito galego, estatal ou internacional, así como tamén as entidades que contribúen de forma importante ao desenvolvemento e á promoción do deporte e, en particular, do deporte base e do deporte feminino. Todas estas entidades deben conxugar o seu traballo de forma harmónica e complementaria para consolidar todos os itinerarios do deporte, desde a formación base, pasando pola competición, ata o alto rendemento deportivo, o que no seu conxunto cumpre un importante papel, entre outros, na formación educativa dos mozos e mozas nas respectivas disciplinas onde desenvolven a súa actividade.
A través desta resolución publícanse as referidas subvencións, que se tramitarán baixo o réxime de concorrencia non competitiva, sen que se produza comparación entre elas. A elección deste procedemento vén motivada pola propia natureza das subvencións, xa que a súa condición unicamente a determina o cumprimento por parte das entidades solicitantes dos requisitos establecidos na propia resolución.
Finalmente, esta convocatoria configúrase como un suposto de tramitación anticipada dos regulados no artigo 25.1º letra a) do Decreto 11/2009, do 8 de xaneiro, polo que se aproba o Regulamento da Lei9/2007, do 13 de xuño, de subvencións de Galicia, axustándose igualmente á Orde do 11 de febreiro de 1998, pola que se regula a tramitación anticipada de expedientes de gasto.
En virtude do exposto, e en exercicio das facultades que me foron conferidas,
DISPOÑO:
Artigo 1º.-Convocatoria e bases reguladoras.
Esta resolución ten por obxecto aprobar as bases reguladoras, que se inclúen como anexo I, e que rexerán a concesión de subvencións pola Secretaría Xeral para o Deporte destinadas aos clubs deportivos e agrupacións deportivas escolares de Galicia para a súa participación en competicións oficiais, así como efectuar a súa convocatoria para o ano 2011.
Artigo 2º.-Solicitudes.
2.1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II desta resolución.
2.2. Deberá presentarse unha única solicitude por entidade. Os clubs deportivos que participen en actividades deportivas oficiais de máis dunha federación deportiva galega, e desexen recibir subvención pola actividade desenvolvida en cada unha delas, deberán reflectir particularmente, na instancia de solicitude, cada unha das federacións en que desenvolven a súa actividade deportiva.
2.3. A presentación das solicitudes implica o compromiso de someterse ás normas reguladoras da subvención establecidas nesta resolución.
2.4. O feito de non axustarse aos termos da convocatoria, así como a ocultación de datos, a súa alteración ou calquera outra manipulación da información, serán causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño, de subvencións de Galicia.
Artigo 3º.-Lugar e prazo de presentación de solicitudes e emenda de deficiencias.
3.1. As solicitudes dirixiranse aos servizos provinciais de deportes da Secretaría Xeral para o Deporte da Xunta de Galicia, mediante a súa presentación por calquera dos medios previstos no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común, aos seguintes enderezos:
-Servizo Provincial de Deportes da Coruña: praza de Agustín Díaz 1, 15008 A Coruña.
-Servizo Provincial de Deportes de Lugo: edificio administrativo rolda da Muralla, 70-1º, 27071 Lugo.
-Servizo Provincial de Deportes de Ourense: avda. de La Habana, 79-4º pranta, 32004 Ourense.
-Servizo Provincial de Deportes de Pontevedra: rúa Fernández Ladreda nº 43-5º, 36003 Pontevedra.
3.2. O prazo de presentación de solicitudes será de trinta e cinco días naturais, contado dende o día seguinte ao da publicación desta resolución no DOG. Se o último día de prazo fose inhábil, entenderase prorrogado ao primeiro día hábil seguinte.
3.3. A Secretaría Xeral para o Deporte velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei Orgánica 15/1999, do 13 de decembro, de protección de datos de carácter persoal, adoptándose tanto as medidas de seguridade técnicas como organizativas.
A finalidade da recolla e tratamento dos datos persoais será estritamente a xestión e tratamento do expediente correspondente e as que deriven da aplicación da Lei 4/2006, do 30 de xuño, de transparencia e de boas prácticas na Administración pública galega.
Os datos non serán obxecto de cesión a terceiros. Porén, a Secretaría Xeral para o Deporte revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso.
Decláranse recoñecidos e poderase exercer os dereitos de acceso, rectificación, cancelación e oposición previstos na lei, dirixindo un escrito á Secretaría Xeral para o Deporte, Estadio Multiusos de San Lázaro, 15781 Santiago de Compostela, indicando no sobre ou no asunto do escrito Dereitos arco-Servizo de Contratación e Xestión Económica.
3.4. Recibidas as solicitudes e a documentación complementaria, serán analizadas polos servizos provinciais de deportes da Secretaría Xeral para o Deporte, co obxecto de comprobar que se atopan debidamente cubertas e suficientemente documentadas. En caso contrario, requirirán o solicitante para que, no prazo improrrogable de dez días, proceda a emendar as deficiencias observadas, coa advertencia de que, se non o fixera así, se considerará que desiste da súa petición, logo da adopción da oportuna resolución que deberá ser ditada nos termos previstos no artigo 42 da Lei 30/1992, do 26 de novembro.
Artigo 4º.-Financiamento.
4.1. A concesión de subvencións reguladas nesta resolución será atendida con cargo á aplicación orzamentaria 04.60.441A.481.0 do exercicio orzamentario do ano 2011, ata un importe máximo de 3.500.000 euros (tres millóns cincocentos mil euros). Este importe poderá ser ampliado no caso de existencia de crédito na aplicación orzamentaria no momento da resolución segundo o disposto no artigo 31 da Lei 9/2007, de subvencións de Galicia.
Da contía referida, destinarase a clubs deportivos de 3.400.000 euros (tres millóns catrocentos mil euros), sendo a axuda por beneficiario inferior aos 30.000 euros. Os restantes 100.000 euros (cen mil euros), destinaranse ás agrupacións deportivas escolares, non podendo superar neste caso a axuda por beneficiario os 15.000 euros.
4.2. A concesión destas subvencións queda condicionada á existencia de crédito adecuado e suficiente no momento da resolución de concesión.
Artigo 5º.-Prazo de duración do procedemento de concesión.
Rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá superar a duración de seis meses. A resolución das subvencións non será anterior, en todo caso, ao 1 de xaneiro de 2011.
Artigo 6º.-Xustificación e prazo para a súa realización.
6.1. A xustificación das subvencións concedidas ao abeiro desta convocatoria efectuarase conforme o establecido no artigo 14 das bases reguladoras, e esta xustificación deberá corresponder a gastos aboados no período comprendido entre o 1 de xaneiro do 2010 e o 31 de decembro do mesmo ano.
6.2. Os beneficiarios, unha vez notificadas as resolucións de concesión, deberán xustificar a axuda concedida no prazo dun mes contado desde a notificación, presentando para iso a documentación requirida no artigo 14 das bases reguladoras. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo remata o derradeiro día do mes.
Disposición derradeira
Única.-Entrada en vigor.
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 18 de outubro de 2010.
Por desconcentración (Decreto 325/2009)
José Ramón Lete Lasa
Secretario xeral para o Deporte
ANEXO I
Bases reguladoras para a concesión de subvencións,
en réxime de concorrencia non competitiva, a clubs deportivos e agrupacións deportivas escolares, para
o desenvolvemento de actividades deportivas
Artigo 1º.-Obxecto e réxime das subvencións.
1.1. As subvencións reguladas nestas bases teñen por obxecto o fomento e a promoción do deporte galego no seu ámbito deportivo-competitivo e no do deporte en idade escolar.
1.2. Estas subvencións outórganse polo procedemento de concorrencia non competitiva, consonte o disposto no artigo 19.2º da Lei 9/2007, do 13 de xuño, de subvencións de Galicia, entre as solicitudes presentadas que reúnan os requisitos establecidos cando, polo obxecto e a finalidade da subvención, non sexa necesario realizar a comparación e prelación das solicitudes presentadas.
Artigo 2º.-Beneficiarios.
2.1. Poderán ser beneficiarios das subvencións os clubs deportivos e agrupacións deportivas escolares de Galicia, inscritos, en ambos os casos, no Rexistro de Asociacións Deportivas e Deportistas da Secretaría Xeral para o Deporte.
2.2. Non poderán obter a condición de beneficiarios destas subvencións os clubs deportivos e agrupacións deportivas escolares en quen concorra algunha das circunstancias sinaladas nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
Artigo 3º.-Compatibilidade.
As subvencións concedidas ao abeiro destas bases poderán ser concorrentes con subvencións doutras administracións ou entes públicos ou privados, nacionais, da Unión Europea ou de organismos internacionais, sen prexuízo da obriga de comunicar ao órgano concedente a súa obtención. O importe total das subvencións en ningún caso poderá ser de tal contía que, illadamente ou en concorrencia con outras subvencións, ingresos ou recursos, supere o gasto realizado polo beneficiario. Esta circunstancia deberá de ser acreditada polo beneficiario conforme o establecido no artigo 14 destas bases.
Artigo 4º.-Solicitudes e documentación.
4.1. As solicitudes para participar no procedemento de concesión das subvencións presentaranse na forma, lugares e prazo que se indican na convocatoria.
4.2. Xunto coa solicitude, as entidades solicitantes deberán presentar as fotocopias do CIF da entidade e do DNI do seu representante, así como a declaración de conxunto de todas as solicitudes de subvención efectuadas ou concedidas para a mesma finalidade ante as administracións públicas competentes ou outros entes públicos ou privados (anexo III).
Artigo 5º.-Consentimentos e autorizacións.
5.1. A presentación da solicitude implica o coñecemento e a aceptación destas bases reguladoras.
5.2. Conforme o establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 20.3º da Lei9/2007, do 13 de xuño, de subvencións de Galicia, os documentos exixidos que xa estean en poder da Administración actuante non deberán ser achegados coa solicitude, sempre que con esta se faga constar a data e o órgano ou dependencia en que foi presentada a documentación e que non transcorresen máis de cinco anos desde a finalización do procedemento a que correspondan. No suposto de imposibilidade material de obter o documento, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
5.3. Segundo a disposición adicional primeira do Decreto 132/2006, do 27 de xullo, polo que se regulan os rexistros públicos de axudas, subvencións e convenios e de sancións administrativas da Xunta de Galicia, a persoa solicitante da subvención consentirá expresamente coa sinatura da solicitude a inclusión e publicidade dos datos relevantes referidos ás subvencións recibidas, así como as sancións impostas, no devandito rexistro, sen prexuízo dos supostos en que a publicidade resulte excluída en virtude do disposto no decreto citado ou norma de rango legal.
5.4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral para o Deporte publicará na súa páxina web oficial a relación dos beneficiarios e o importe das subvencións concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
5.5. De acordo co establecido no artigo 2 do Decreto 255/2008, do 23 de outubro, e a orde da Consellería de Presidencia, Adminstracións Públicas e Xustiza do 7 de xullo de 2009 que o desenvolve, polo que se simplifica a documentación para a tramitación dos procedementos administrativos e se fomenta a utilización de medios electrónicos, non será exixible a fotocopia do documento nacional de identidade, sempre que o/a solicitante preste o seu consentemento para que o órgano xestor poida realizar a consulta por medio telemático ao sistema de verificación de datos de identidade do Ministerio de Administracións Públicas.
No caso de que o/a interesado/a non prestase o dito consentimento para a comprobación dos datos, poderáselle exixir que presente a fotocopia do documento de identidade correspondente.
Artigo 6º.-Órganos competentes e instrución do procedemento.
6.1. O titular da Subdirección Xeral de Deportes será o órgano instrutor do procedemento, e elevará proposta de resolución, conforme todo o actuado, ao secretario xeral para o Deporte, quen adoptará a resolución en virtude da cal se outorgarán ou denegarán as subvencións solicitadas, en exercicio das competencias desconcentradas nos secretarios xerais dependentes da Presidencia, en virtude da disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia (DOG nº 119, do 19 de xuño de 2009).
6.2. Recibidas as solicitudes, revisarase a documentación achegada e, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nesta convocatoria requirirase o interesado para que, no prazo de dez días, emende a falta ou achegue os documentos preceptivos.
Este requirimento realizarase mediante a publicación no DOG da lista de solicitudes aceptadas e das que están pendentes de achegar algunha documentación, facendo indicación expresa de que, no caso de non achegar a documentación requirida, se terá por desistido na súa petición, logo da correspondente resolución. Esta lista tamén será publicada nos taboleiros de anuncios da Secretaría Xeral para o Deporte e dos servizos provinciais de Deportes, así como na páxina web www.deportegalego.es
Poderá tamén requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
6.3. Revisados os expedientes coa documentación presentada no momento da solicitude, así como no prazo de emenda, o órgano instrutor remitirá a cada federación deportiva galega correspondente unha lista coas entidades deportivas afiliadas á dita federación que presentaron a solicitude de axuda e que teñan correctamente presentada toda a documentación.
O secretario de cada federación deportiva galega certificará, co visto e prace do presidente, os datos deportivos sinalados no punto 4 deste artigo de cada unha das entidades afiliadas á súa federación que solicitaron axuda, remitindo estas certificacións ao órgano instrutor, nun prazo non superior a 15 días naturais contados desde a data de recepción da notificación.
No caso de solicitudes de clubs que participen en modalidades deportivas non adscritas a ningunha federación deportiva galega, o órgano instrutor poderá solicitar a certificación destes datos á federación deportiva española correspondente. De non existir, solicitarase certificación do secretario da entidade onde se reflictan aqueles datos.
6.4. As federacións deberán emitir as certificacións sinaladas no punto anterior, respecto dos seguintes datos:
a) No caso dos clubs:
1. Categoría da competición deportiva:
1.a) No caso dos clubs de competición principal por ligas:
-Nivel (1º, 2º) da liga en que participa na categoría absoluta e/ou na categoría previa á absoluta (xuvenil ou outra denominación).
-Número de ligas da modalidade en categoría absoluta a que se accede por clasificación.
-Número de licenzas de ámbito estatal da modalidade.
-Participación en competicións europeas ás que se accede por clasificación.
1.b) No caso dos clubs de competición principal por campionatos:
-Número de deportistas participantes na categoría absoluta.
-Número de deportistas que obtivesen o primeiro posto na categoría absoluta, na competición mais relevante no ámbito nacional.
-Número de licenzas de ámbito nacional da modalidade.
2. Número de licenzas na categoría prevía á absoluta e anteriores.
3. Número de equipos participantes nas ligas A da campaña de deporte escolar da Secretaría Xeral para o Deporte.
4. Participación en campionatos de España:
4.a) No caso dos clubs de competición principal por ligas:
-Número de equipos que participaran na competición deportiva de ámbito nacional máis relevante para a modalidade, en todas as categorías.
-Número de deportistas que participaran na competición deportiva de ámbito nacional máis relevante para a modalidade, en todas as categorías.
-Número de equipos de categoría absoluta que participen en ligas en que participen equipos de, polo menos, dúas comunidades autónomas.
4.b) No caso dos clubs de competición principal por campionatos: número de deportistas clasificados para participar na competición deportiva de ámbito nacional máis relevante para a modalidade, en todas as categorías.
5. Número de licenzas na categoría absoluta.
6. Número de licenzas de adestradores.
7. Número de deportistas nas categorías absoluta, previa absoluta e intermedia que participaran coa selección española en competicións oficiais de ámbito internacional.
b) No caso das agrupacións deportivas escolares: número de modalidades deportivas, número de equipos por modalidade, número de participantes por modalidade e total e, finalmente, número de entidades participantes.
6.5. Co fin de certificar os datos sinalados, as federacións deportivas de Galicia deberán recoller o seguinte detalle:
a) Unicamente se valorarán as licenzas que habiliten para a participación en competicións oficiais. Non se terán en conta as licenzas expedidas para a participación en cursos de promoción ou para actividades puntuais que non constitúan a actividade deportiva habitual e preferente de cada modalidade deportiva.
b) A categoría absoluta é aquela categoría de idade en que se desenvolve a competición deportiva de máis alto nivel, sendo xeralmente aquela en que participan deportistas que, no seu primeiro ano na categoría, cumpren 19 anos. A comisión poderá establecer criterios diferentes naquelas modalidades que estean estruturadas en categorías de idade diferentes ás habituais.
c) A categoría previa á absoluta: é aquela categoría de idade na que participan deportistas que, xeralmente, cumpran 17 ou 18 anos ao longo do ano natural no que se celebran os campionatos.
d) A categoría intermedia é categoría oficialmente recoñecida de cada modalidade en que participen deportistas que deixan a categoría previa absoluta e que estean nos primeiros anos da categoría absoluta.
e) Para a valoración das epígrafes Participación en campionatos de España e Categoría da competición deportiva, os clubs clasificaranse en:
i. Clubs de competición principal por ligas: son os clubs daquelas modalidades deportivas en que a competición máis relevante se desenvolve, na categoría absoluta ou na previa á absoluta, en sistema de liga regular a que se accede por clasificación, con ascensos e descensos de categoría, e cun volume de desprazamentos frecuente.
ii. Clubs de competición principal por campionatos: son os clubs daquelas modalidades deportivas nas que a competición máis relevante non se desenvolve en sistema de liga regular, de xeito que non teñen que participar en diferentes encontros deportivos ao longo do ano para participar na competición deportiva oficial máis relevante do seu deporte.
f) Os datos para certificar farán referencia á derradeira tempada deportiva finalizada, debendo ser esta mesma para todos os clubs da mesma modalidade deportiva.
6.6. Recibidas polo órgano instrutor as certificacións sinaladas no punto anterior, este remitirá as mesmas, xunto á documentación que cumpra as esixencias contidas nas presentes bases, á Comisión encargada de aplicar os criterios de determinación do importe da subvención establecidos no artigo seguinte.
A referida comisión estará presidida polo/a titular da Subdirección Xeral de Deportes ou persoa en quen delegue, actuando como vogais os xefes dos servizos provinciais de deportes da Secretaría Xeral para o Deporte e un técnico deportivo da mesma secretaría xeral, designado polo presidente da Comisión. Será secretario da comisión o titular da Xefatura do Servizo de Coordinación Deportiva da Secretaría Xeral para o Deporte ou persoa que o substitúa.
6.7. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 7º.-Criterios de determinación do importe da subvención.
7.1. Os importes das subvencións que se concedan aos beneficiarios serán calculados, pola Comisión referida no artigo 6º.6, conforme os seguintes criterios:
a) Clubs deportivos:
Para a asignación dos valores que se inclúan en cada un dos niveis reflectidos nos criterios de determinación do importe da subvención, teranse en conta os datos certificados polas federacións.
a) Categoría da competición deportiva principal na que actúa a entidade: ata 40 puntos.
Nivel 1: 40 puntos.
Nivel 2: 30 puntos.
Nivel 3: 20 puntos.
Nivel 4: 10 puntos.
Nivel 5: 5 puntos.
Para a determinación deste nivel atenderase aos seguintes criterios:
a. No caso dos clubs de competición principal por ligas: para a adxudicación dos puntos atenderase ao nivel (1º, 2º) da liga na que participa na categoría absoluta e/ou na categoría previa á absoluta (xuvenil ou outra denominación), ao número de ligas da modalidade en categoría absoluta ás que se accede por clasificación, ao número de licenzas de ámbito estatal da modalidade e á participación en competicións europeas ás que se accede por clasificación.
b. No caso dos clubs de competición principal por campionatos, para a adxudicación dos puntos atenderase ao número de deportistas participantes na categoría absoluta, así como ao número de deportistas que obtivesen o primeiro posto na categoría absoluta, na competición máis relevante no ámbito nacional, así como ao número de licenzas de ámbito nacional da modalidade.
b) Número de licenzas de ámbito autonómico na categoría prevía á absoluta e anteriores: ata 20 puntos.
Nivel 1: 20 puntos.
Nivel 2: 15 puntos.
Nivel 3: 10 puntos.
Nivel 4: 5 puntos.
Nivel 5: 2 puntos.
c) Número de equipos participantes nas ligas A da campaña de deporte escolar da Secretaría Xeral para o Deporte: ata 15 puntos.
4 equipos ou máis: 15 puntos.
3 equipos: 12 puntos.
2 equipos: 8 puntos.
1 equipo: 4 puntos.
d) Participación en Campionatos de España ou, naquelas modalidades en que non exista Campionato de España, na competición deportiva de ámbito nacional máis relevante: ata 10 puntos.
Nivel 1: 10 puntos.
Nivel 2: 5 puntos.
Nivel 3: 2 puntos.
a. No caso dos clubs de competición principal por ligas, para a adxudicación dos puntos atenderase ao número de equipos e deportistas que participarán na competición deportiva de ámbito nacional máis relevante para a modalidade, en todas as categorías. Tamén se atenderá aos equipos de categoría absoluta que participen en ligas en que participen equipos de, polo menos, dúas comunidades autónomas.
b. No caso dos clubs de competición principal por campionatos, para a adxudicación dos puntos atenderase ao número de deportistas clasificados para participar na competición deportiva de ámbito nacional máis relevante para a modalidade, en todas as categorías.
5. Número de licenzas de ámbito autonómico na categoría absoluta: ata 5 puntos.
Nivel 1: 5 puntos.
Nivel 2: 2 puntos.
Nivel 3: 1 punto.
6. Número de licenzas de ámbito autonómico de adestradores: ata 5 puntos.
Nivel 1: 5 puntos.
Nivel 2: 4 puntos.
Nivel 3: 3 puntos.
Nivel 4: 2 puntos.
Nivel 5: 1 punto.
7. Número de deportistas nas categorías absoluta, previa absoluta e intermedia que participaran coa selección española en competicións oficiais de ámbito internacional: ata 5 puntos.
Nivel 1: 5 puntos.
Nivel 2: 4 puntos.
Nivel 3: 3 puntos.
Nivel 4: 2 puntos.
Nivel 5: 1 punto.
b) Agrupacións deportivas escolares:
Para a asignación dos valores que se van incluír en cada un dos niveis reflectidos nos criterios de determinación do importe da subvención teranse en conta os datos certificados. Así, a elaboración dos niveis farase en función dos valores máximos e mínimos, descartando, de ser necesario, os valores máximos nos casos en que estes estean moi afastados da media e, polo tanto, poidan distorsionar a elaboración dos niveis.
1. Número de modalidades deportivas, ata 25 puntos.
Nivel 1: 25 puntos.
Nivel 2: 20 puntos.
Nivel 3: 15 puntos.
Nivel 4: 10 puntos.
Nivel 5: 5 puntos.
2. Número de equipos por modalidade, ata 25 puntos.
Nivel 1: 25 puntos.
Nivel 2: 20 puntos.
Nivel 3: 15 puntos.
Nivel 4: 10 puntos.
Nivel 5: 5 puntos.
3. Número de participantes por modalidade e total, ata 25 puntos.
Nivel 1: 25 puntos.
Nivel 2: 20 puntos.
Nivel 3: 15 puntos.
Nivel 4: 10 puntos.
Nivel 5: 5 puntos.
4. Número de entidades participantes, ata 25 puntos.
Nivel 1: 25 puntos.
Nivel 2: 20 puntos.
Nivel 3: 15 puntos.
Nivel 4: 10 puntos.
Nivel 5: 5 puntos.
7.2. No caso dos clubs que participen en competicións oficiais de máis dunha federación, farase un cálculo diferenciado para cada unha das seccións, asignándolles cantidades diferenciadas que se sumarán ata acadar a contía definitiva, que non alcanzará en ningún caso a contía de 30.000 euros.
7.3. Procederase ao rateo proporcional dos importes inicialmente adxudicados ás distintas solicitudes no caso de que o crédito dispoñible resulte insuficiente para atendelas.
7.4. A comisión elevará ao órgano instrutor proposta de resolución. Todos os solicitantes que non obteñan unha puntuación mínima de 5 (cinco) puntos non acadarán a condición de beneficiario.
Artigo 8º.-Contía da subvención.
O importe das subvencións será o resultado aritmético da regra de tres de asignar á puntuación máxima á obter, 100 puntos, o importe máximo que se pode conceder: menos de 30.000  no caso dos clubs e ata 15.000  no caso das agrupacións deportivas escolares.
Artigo 9º.-Resolución e notificación.
9.1. Analizadas as solicitudes polo órgano instrutor, este á vista do expediente e do informe da Comisión, formulará a proposta motivada de resolución provisional, que será notificada aos interesados mediante a súa publicación no taboleiro de anuncios e na páxina web da Secretaría Xeral para o Deporte, concedéndose un prazo de dez días para presentar alegacións. Examinadas as posibles alegacións, formularse proposta de resolución definitiva, que será elevada ao titular da Secretaría Xeral para o Deporte, encargado de resolver sobre a concesión ou denegación das solicitudes presentadas.
9.2. O prazo máximo para resolver e notificar a resolución non poderá exceder os seis meses, contado desde o día seguinte á data de publicación desta resolución no DOG. Esgotado este prazo sen resolución expresa, deberá entenderse desestimada a petición correspondente por silencio administrativo.
9.3. Todas as resolucións serán comunicadas de xeito individualizado a cada un dos beneficiarios a través dos medios establecidos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, así como publicadas na páxina web da Secretaría Xeral para o Deporte.
9.4. Notificada a resolución polo órgano concedente, o beneficiario disporá dun prazo de dez días para a súa aceptación; transcorrido este sen que se producise manifestación expresa, entenderase tacitamente aceptada.
Artigo 10º.-Publicación.
A resolución publicarase nos termos previstos no artigo 15 da Lei 9/2007, do 13 de xuño, de subvencións de Galicia, e no artigo 13.4º da Lei 4/2006, do 30 de xuño, de transparencia e boas prácticas na Administración pública galega, expresando beneficiario, finalidade, contía e aplicación orzamentaria.
Artigo 11º.-Réxime de recursos.
As resolucións ditadas ao abeiro da correspondente resolución de convocatoria porán fin á vía administrativa e contra elas poderán interpoñerse os seguintes recursos, sen prexuízo de que os interesados podan exercer calquera outro que consideren procedente:
a) Recurso potestativo de reposición ante o secretario xeral para o Deporte no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 12º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou por calquera dos seus organismos, entes públicos ou privados, nacionais ou internacionais, poderá dar lugar á modificación da resolución de concesión.
Artigo 13º.-Renuncia.
A renuncia á subvención poderase facer por calquera medio que permita a súa constancia, de acordo co establecido no artigo 91º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de que se comunicase a renuncia en prazo, o titular da Secretaría Xeral para o Deporte ditará a correspondente resolución nos termos do artigo 42.1º da mesma lei.
Artigo 14º.-Xustificación da subvención e pagamento da axuda.
14.1. A solicitude de aboamento da axuda concedida (anexo IV) deberá ir acompañada da seguinte documentación:
a) Certificado orixinal da titularidade da conta bancaria onde se fará o ingreso da subvención.
b) De conformidade co disposto no artigo 51 do Regulamento da Lei 9/2007, do 13 de xuño, de subvencións de Galicia, os beneficiarios presentarán unha conta xustificativa simplificada que conterá a seguinte documentación:
1. Memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos (anexo V).
2. Relación clasificada dos gastos efectuados e pagados por un importe equivalente, polo menos, ao da subvención concedida (anexo VI). Esta relación deberá conter a identificación do acredor e do documento, o seu importe, a data de emisión e a data de pagamento.
Esta relación de gastos haberá de referirse:
2.A. No ámbito dos clubs deportivos, e en canto á participación dos seus equipos e deportistas nas competicións deportivas oficiais de ámbito autonómico, estatal ou internacional, os gastos referiranse aos seguintes conceptos:
a) Licenzas federativas aboadas.
b) Seguros deportivos aboados.
c) Outros seguros contratados relacionados coa actividade deportiva.
d) Inscricións en competicións oficiais aboadas e outros gastos propios do calendario a asumir polo club por normativa de competición.
e) Gastos de arbitraxes.
f) Gastos de adestradores/as.
g) Gastos relacionados co transporte, e medios de transporte utilizados para asistir a adestramentos e competicións.
h) Gastos de manutención e aloxamento para asistir ao calendario proposto.
i) Material deportivo non inventariable (balóns, equipacións, etc).
j) Produtos básicos de farmacia/caixa de urxencias.
2.B. No ámbito das agrupacións deportivas escolares, e en canto á participación nas competicións e programas deportivos incluídos no programa Xogade da Secretaría Xeral para o Deporte, os gastos referiranse aos seguintes conceptos:
a) Gastos de organización (material de oficina, comunicacións, desprazamentos, persoal de apoio, arbitraxe, e calquera outro relacionado e directamente imputables á organización da actividade).
b) Material deportivo non inventariable (balóns, equipacións, etc).
3. Declaración xurada do representante da entidade en que se reflicta que o importe da subvención concedida pola Secretaría Xeral para o Deporte, xunto ás posibles subvencións doutras administracións ou entes públicos ou privados, nacionais, da Unión Europea ou de organismos internacionais, non supera, no caso dos clubs, os gastos ocasionados con motivo da participación dos seus equipos e deportistas nas competicións deportivas oficiais de ámbito autonómico, estatal ou internacional, ou, no caso das agrupacións deportivas escolares, os gastos ocasionados con motivo da participación nas competicións e programas deportivos incluídos no programa Xogade da Secretaría Xeral para o Deporte (anexo VII).
14.2. O órgano concedente comprobará, mediante a aplicación de técnicas de mostraxe, un número de expedientes significativo, coa finalidade de obter a evidencia razoable sobre a adecuada aplicación da subvención, para o que poderá requirirlle a entidade beneficiara a remisión da totalidade dos documentos xustificativos e, en todo caso, procederá a requirirlle a totalidade dos devanditos documentos cando, das comprobacións realizadas, non se acade a evidencia razoable sobre a adecuada aplicación da subvención. Para estes efectos, e consonte o artigo 42.3 do Regulamento da Lei 9/2007, do 13 de xuño, de subvencións de Galicia, no caso de importes inferiores a 1.000  a documentación acreditativa do gasto e do pagamento poderá consistir no correspondente recibín do provedor.
14.3. A Secretaría Xeral para o Deporte poderá solicitar as aclaracións ou informes dos medios de xustificación que consideren oportunos.
14.4. A documentación sinalada neste artigo será presentada, por calquera dos medios previstos no artigo 38.4º da Lei de réxime xurídico das administracións públicas e do procedemento administrativo común e a través dos servizos provinciais de deportes, ante a Secretaría Xeral para o Deporte.
Artigo 15º.-Pagamento.
15.1. Os beneficiarios das subvencións deberán solicitar o aboamento da axuda concedida no momento sinalado na correspondente convocatoria.
15.2. O pagamento da subvención queda condicionado á presentación da documentación xustificativa sinalada no artigo anterior.
15.3. O importe da subvención farase efectivo nun único pagamento na conta bancaria certificada na xustificación.
Artigo 16º.-Obrigas dos beneficiarios.
16.1. As entidades que resulten beneficiarias das subvencións concedidas ao amparo desta resolución estarán obrigadas a cumprir o establecido no artigo 11 da Lei 9/2007, de subvencións de Galicia, e en particular a adoptar as seguintes medidas de identificación, información e publicidade da subvención concedida:
a) Incluír o logotipo da Secretaría Xeral para o Deporte -dispoñible para os efectos na páxina web www.deportegalego.es- nos medios de comunicación da entidade. Así mesmo, os clubs que compitan a nivel estatal deberán incluír no vestiario deportivo oficial o citado logotipo.
b) Colaborar nas actividades programadas pola Secretaría Xeral para o Deporte e, especialmente, mediante a participación dos xogadores, adestradores e equipo técnico, nas actividades, cursos, conferencias ou clínics dirixidos a deportistas de base e á comunidade educativa.
c) Facilitar a incorporación dos deportistas nas convocatorias das seleccións galegas para participar en torneos ou campionatos oficiais ou amigables.
d) Conservar, nos seguintes catro anos, os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control.
e) Estar ao día no cumprimento das súas obrigas tributarias e fronte á Seguridade Social e non ter pendente de pagamento ningunha outra débeda coa Administración pública da comunidade autónoma. En todo caso, e segundo o artigo 48.Un h) da Lei de orzamentos xerais da Comunidade Autónoma de Galicia para 2010, os beneficiarios das subvencións acollidas a esta resolución quedan exentos de achegar os xustificantes das anteriores obrigas.
f) Someterse ás actuacións de comprobación e control financeiro das actividades subvencionadas por parte da Secretaría Xeral para o Deporte, a Intervención Xeral da Comunidade Autónoma, o Consello de Contas e o Tribunal de Contas.
g) Proceder ao reintegro dos fondos percibidos nos supostos establecidos no artigo 17 das presentes bases.
16.2. Os beneficiarios das subvencións quedan sometidos ás actuacións de control financeiro que lle correspondan á Consellería de Facenda e ás previstas na lexislación do Consello de Contas ou do Tribunal de Contas.
Artigo 17º.-Incumprimento, reintegros e sancións.
17.1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver totalmente as subvencións percibidas, así como os xuros de demora correspondentes.
17.2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia.
17.3. Aos beneficiarios das subvencións reguladas nestas bases reguladoras seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 18º.-Control.
As subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, se é o caso, dos servizos da Comisión Europea e do Tribunal de Contas Europeo.
Artigo 19º.-Remisión normativa.
En todo o non previsto nestas bases rexerá a normativa xeral en materia de subvencións constituída pola Lei 9/2007, do 13 de xuño, de subvencións de Galicia, polo Decreto 11/2009, do 8 de xaneiro, polo que se aproba o Regulamento da norma anteriormente citada, así como polos preceptos básicos da Lei 38/2003, de 17 de novembro, xeral de subvencións, e do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, conxunto normativo no que se establecen os requisitos xerais das subvencións concedidas pola Administración autonómica, tendo en conta, en todo caso, os principios de publicidade, obxectividade e concorrencia.
Ver referencia pdf "20300D005P060.PDF"